Davlat xaridlarida Yagona yetkazib beruvchilar reyestriga kiritish boʻyicha davlat xizmatlarini koʻrsatishning maʼmuriy reglamentini tasdiqlash toʻgʻrisida
(resolution, 2025-02-18)

Oʻzbekiston Respublikasi Prezidentining “Korrupsiyaga qarshi kurashish tizimini yanada takomillashtirish hamda davlat organlari va tashkilotlari faoliyati ustidan jamoatchilik nazorati tizimi samaradorligini oshirish chora-tadbirlari toʻgʻrisida” 2023-yil 27-noyabrdagi PF-200-son Farmoni ijrosini taʼminlash maqsadida Vazirlar Mahkamasi qaror qiladi: 1. Shunday tartib joriy etilsinki, unga muvofiq 2025-yil 1-apreldan boshlab: yuridik va jismoniy shaxslarni Yagona yetkazib beruvchilar reyestriga kiritish uchun arizalar Davlat xizmatlari markazi yoki Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali qabul qilinadi; Yagona yetkazib beruvchilar reyestriga kiritish haqidagi ariza va unga ilova qilinadigan maʼlumotlarni davlat xaridlari maxsus axborot portalida ochiq eʼlon qilish, majburiy jamoatchilik muhokamasidan oʻtkazish hamda mazkur ariza boʻyicha jamoatchilik vakillari tomonidan fikr-mulohaza qoldirish imkoniyati yaratiladi; Yagona yetkazib beruvchilar reyestriga kiritish haqidagi arizani koʻrib chiqish natijalari (qanoatlantirish va rad etish asoslari) davlat xaridlari maxsus axborot portalida ochiq eʼlon qilinadi; yuridik va jismoniy shaxslarning Yagona yetkazib beruvchilar reyestriga kiritish toʻgʻrisidagi arizalarini koʻrib chiqishda Oʻzbekiston Respublikasi Raqobatni rivojlantirish va isteʼmolchilar huquqlarini himoya qilish qoʻmitasi, Oʻzbekiston texnik jihatdan tartibga solish agentligi, “Loyihalar va import kontraktlarini kompleks ekspertiza qilish markazi” DUK va zaruratga koʻra Oʻzbekiston Respublikasi Raqamli texnologiyalar vazirligi, Oliy taʼlim, fan va innovatsiyalar vazirligi, Qishloq xoʻjaligi vazirligi hamda boshqa respublika ijro etuvchi hokimiyat organlari va xoʻjalik birlashmalari tomonidan xulosalar davlat xaridlari sohasidagi vakolatli organ — Oʻzbekiston Respublikasi Iqtisodiyot va moliya vazirligiga (keyingi oʻrinlarda — Iqtisodiyot va moliya vazirligi) taqdim etiladi. Bunda Yagona yetkazib beruvchilar reyestriga kiritish yuzasidan yakuniy xulosa Iqtisodiyot va moliya vazirligi tomonidan ariza beruvchiga taqdim etiladi. 2. Quyidagilarni nazarda tutuvchi Davlat xaridlarida Yagona yetkazib beruvchilar reyestriga kiritish boʻyicha davlat xizmatlarini koʻrsatishning maʼmuriy reglamenti (keyingi oʻrinlarda — Maʼmuriy reglament) ilovaga muvofiq tasdiqlansin: yuridik va jismoniy shaxslarni Yagona yetkazib beruvchilar reyestriga kiritish uchun arizalarni Davlat xizmatlari markazi yoki YIDXP orqali taqdim etish; yuridik va jismoniy shaxslarni Yagona yetkazib beruvchilar reyestriga kiritish boʻyicha davlat xizmatini koʻrsatish tartibi. 3. Oʻzbekiston Respublikasi Raqamli texnologiyalar vazirligi Iqtisodiyot va moliya vazirligi, Adliya vazirligi bilan birgalikda 2025-yil 1-martga qadar: YIDXPda davlat xizmatlarini koʻrsatishning har bir bosqichida murojaatlarning koʻrib chiqilishini kuzatib borish imkoniyati yaratilishini; ushbu qaror bilan tasdiqlangan Maʼmuriy reglamentga muvofiq davlat xizmatlarini koʻrsatish Davlat xizmatlari markazi va YIDXP orqali joriy etilishini taʼminlasin. 4. Oʻzbekiston Respublikasi Adliya vazirligi: davlat organlari va boshqa tashkilotlar tomonidan ularning faoliyati doirasida davlat xizmatlarini koʻrsatishning belgilangan tartibiga rioya etilishi boʻyicha, shu jumladan, YIDXP orqali doimiy nazorat oʻrnatsin; ushbu qaror bilan tasdiqlangan Maʼmuriy reglament talablari buzilgan hollarda, davlat organlari va boshqa tashkilotlarning mansabdor shaxslariga nisbatan belgilangan tartibda maʼmuriy jazolar qoʻllasin. 5. Iqtisodiyot va moliya vazirligi uch oy muddatda: Yagona yetkazib beruvchilar reyestrini qayta koʻrib chiqsin; yagona yetkazib beruvchilar bilan shartnoma jarayonlari maxsus axborot portali orqali elektron shaklda tuzilishini yoʻlga qoʻysin. 6. Vazirlar Mahkamasining 2022-yil 20-maydagi 276-son qarori bilan tasdiqlangan Davlat xaridlarini amalga oshirish bilan bogʻliq tartib-taomillarni tashkil etish va oʻtkazish tartibi toʻgʻrisidagi nizomning 197 — 205-bandlari oʻz kuchini yoʻqotgan deb hisoblansin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A.Qoʻchqorov zimmasiga yuklansin. 1. Mazkur Maʼmuriy reglament davlat xaridlarida Yagona yetkazib beruvchilar reyestriga kiritish boʻyicha davlat xizmatlarini (keyingi oʻrinlarda – davlat xizmatlari) koʻrsatish tartibini belgilaydi. 2. Ushbu Maʼmuriy reglamentda quyidagi asosiy tushunchalardan foydalaniladi: vakolatli organ — Oʻzbekiston Respublikasi Iqtisodiyot va moliya vazirligi; davlat xaridlari maxsus axborot portali (keyingi oʻrinlarda — Portal) — vakolatli organ tomonidan yuritiladigan, davlat xaridlari amalga oshirilishi toʻgʻrisidagi eʼlonlar, davlat xaridlarining yakunlari, ishtirokchilarning takliflari haqidagi va qonunchilikda nazarda tutilgan boshqa axborotni elektron shaklda koʻzdan kechirish, shuningdek, amalga oshirilgan elektron davlat xaridlari toʻgʻrisida davlat xaridlari elektron tizimlarining operatorlari tomonidan kiritiladigan (yuboriladigan) axborotni toʻplashni taʼminlovchi veb-sayt (maxsus elektron platforma). talabgor — Yagona yetkazib beruvchilar reyestriga yagona yetkazib beruvchi sifatida kirish haqida ariza bilan murojaat qilgan Oʻzbekiston Respublikasining rezidenti yoki norezidenti boʻlgan shaxs, shu jumladan, davlat buyurtmachilari; Yagona yetkazib beruvchilar reyestri (keyingi oʻrinlarda — Reyestr) — vakolatli organ tomonidan Portalda yuritiladigan axborot resursi. 3. Reyestrga kiritish boʻyicha davlat xizmati Davlat xizmatlari markazi va Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali koʻrsatiladi. 4. Davlat xizmatlari markazi va YIDXP hamda vakolatli organ hamda vazirlik va idoralar oʻrtasida axborot almashinuvi idoralararo elektron tizimlar orqali bir ish soati mobaynida amalga oshiriladi. 5. Davlat xaridlarida Reyestrga kiritish boʻyicha davlat xizmatlari ushbu Maʼmuriy reglamentga 1-ilovada keltirilgan sxemaga muvofiq koʻrsatiladi. 6. Davlat xizmatlari markazi va vakolatli organ oʻrtasidagi axborot almashinuvi elektron raqamli imzoni majburiy tartibda qoʻllash orqali faqat idoralararo oʻzaro elektron bogʻlanish yordamida amalga oshiriladi. 7. Davlat xizmatini koʻrsatganlik uchun toʻlov undirilmaydi. 8. Talabgor davlat xizmatidan foydalanish uchun Davlat xizmatlari markaziga oʻzi kelib murojaat qiladi yoki davlat xizmatlaridan elektron shaklda foydalanish uchun YIDXPda roʻyxatdan oʻtadi. Arizalar YIDXP orqali dam olish va bayram kunlaridan qatʼi nazar, har kuni 24 soat davomida yuborilishi mumkin. Bunda arizalar ish vaqtidan keyin yoki dam olish va bayram kunlarida tushganda, kalendar boʻyicha navbatdagi ish kuni arizalarning vakolatli organga tushgan va vakolatli organ tomonidan qabul qilingan kun deb hisoblanadi. 9. Oʻzi kelib murojaat etgan taqdirda, Davlat xizmatlari markazi xodimi talabgor nomidan, YIDXP orqali murojaat etganda esa — talabgor mustaqil ravishda ushbu Maʼmuriy reglamentga 2-ilovada keltirilgan shaklga muvofiq davlat xizmatidan foydalanish uchun arizani elektron shaklda toʻldiradi. Talabgor davlat xizmatidan foydalanish uchun oʻzining vakolatli ekanligini tasdiqlovchi hujjatni (shaxsni tasdiqlovchi hujjat va (yoki) ishonchnoma) taqdim etadi. Davlat xizmatlari markazi tomonidan talabgordan ushbu band va ushbu Maʼmuriy reglamentga 2-ilovada koʻrsatilmagan maʼlumotlarni hamda boshqa hujjatlarni talab qilish qatʼiyan taqiqlanadi. 10. Ariza toʻldirilgandan soʻng talabgor maʼlumotlarning toʻgʻriligini tekshirib, soʻrovnomani identifikatsiya qilishning zamonaviy vositalari (mobil-ID tizimi, elektron raqamli imzo, barmoq izi va boshqalar) bilan tasdiqlaydi. Arizaga ilova qilinishi lozim boʻlgan hujjatlar PDF, PNG yoki JPEG formatida boʻlishi kerak. Talabgor YIDXP orqali murojaat etgan taqdirda, soʻrovnomani elektron raqamli imzo bilan tasdiqlash talab etilmaydi. Ariza Oʻzbekiston Respublikasining norezidenti boʻlgan shaxsning nomidan taqdim etilganda, arizaga ishonchnoma yoki uning nomidan harakat qilish vakolatini tasdiqlovchi boshqa hujjat ilova qilinishi lozim. Arizada koʻrsatilgan maʼlumotlar va unga ilova qilingan hujjatlarning ishonchliligi va haqqoniyligi uchun talabgor hamda Oʻzbekiston Respublikasining norezidenti boʻlgan shaxs nomidan ariza taqdim etish huquqiga ega boʻlgan shaxs javobgar hisoblanadi. 11. Arizada koʻrsatilishi zarur boʻlgan maʼlumotlar vakolatli organ hamda ushbu Maʼmuriy reglamentning 17-bandida koʻrsatilgan idoralar tomonidan Elektron hukumat tizimining idoralararo integratsiya platformasi orqali mustaqil olinishi mumkin. 12. Talabgor davlat xizmatidan foydalanishdan uni koʻrsatishning har qanday bosqichida bosh tortish huquqiga ega. Talabgor davlat xizmatidan foydalanishdan bosh tortgan taqdirda, uning arizasi koʻrilmasdan qoldiriladi. 13. Oʻzi kelib murojaat etganda, Davlat xizmatlari markazi ariza toʻldirilgan vaqtdan boshlab real vaqt rejimida uni Reyestrga yagona yetkazib beruvchi sifatida kiritish haqidagi arizani koʻrib chiqish boʻyicha vakolatli organga hamda ushbu Maʼmuriy reglamentning 17-bandida koʻrsatilgan idoralarga yuboradi. YIDXP orqali murojaat etilganda esa, ariza avtomatik tarzda vakolatli organga hamda ushbu Maʼmuriy reglamentning 17-bandida koʻrsatilgan idoralarga yuboriladi. 14. Vakolatli organ ariza tushgan kundan boshlab oʻn besh ish kun ichida Reyestrga yagona yetkazib beruvchi sifatida kiritish haqidagi arizani koʻrib chiqadi. Maʼmuriy reglamentning 18-bandida belgilangan hollarda arizani bir oygacha boʻlgan muddatda koʻrib chiqilishi mumkin, bu haqida talabgorga Davlat xizmatlari markazi (oʻzi kelib murojaat qilgan taqdirda) yoki YIDXP orqali (elektron tarzda murojaat etgan taqdirda) ariza tushgan kundan boshlab uch ish kuni ichida xabardor qilinadi. 15. Talabgorning Reyestrga kiritish haqidagi arizasi va unga ilova qilingan maʼlumotlar vakolatli organ tomonidan ariza kelib tushgan kundan boshlab ikki ish kuni ichida Portalga majburiy jamoatchilik muhokamasi uchun joylashtiriladi. Qonunchilik hujjatlarida yagona yetkazib beruvchi sifatida belgilangan subyektlar tomonidan taqdim etilgan ariza va unga ilova qilinadigan maʼlumotlar, shuningdek, tarqatilishi cheklangan axborotni oʻz ichiga olgan hujjatlar bundan mustasno. Foydalaniladigan axborotning ochiqlanishi ariza beruvchi va (yoki) bunday axborotni bergan yoki unga bevosita aloqador boʻlgan shaxslar tomonidan belgilanadi. Tarqatilishi cheklangan axborotni oʻz ichiga olgan hujjatlar talabgor tomonidan vakolatli organga bevosita taqdim etiladi. Talabgor arizasi va unga ilova qilingan maʼlumotlar Portalga joylashtirilgan kundan boshlab jamoatchilik vakillari uch ish kuni davomida ariza va unda koʻrsatilgan maʼlumotlar boʻyicha oʻz fikr va eʼtirozlarini qoldirishi mumkin. Vakolatli organ jamoatchilik vakillari tomonidan qoldirilgan fikr va eʼtirozlarni asosli deb topgan hollarda, talabgor arizasini koʻrib chiqish davomida inobatga olishi mumkin. Mazkur bandning toʻrtinchi xatboshisida koʻrsatilgan muddat yakunlanganidan soʻng jamoatchilik vakillari tomonidan qoldirilgan fikr va eʼtirozlar inobatga olinmaydi. 16. Talabgor tomonidan ushbu Maʼmuriy reglamentda nazarda tutilgan maʼlumotlar toʻliq taqdim etilmaganda yoki ularda notoʻgʻri yoxud buzib koʻrsatilgan maʼlumotlar mavjud boʻlganda, vakolatli organ talabgorga kamchiliklarni toʻliq koʻrsatgan holda, xatolarni bartaraf etish va yetishmayotgan hujjatlarni taqdim etish uchun Davlat xizmatlari markazi yoki YIDXP orqali besh ish kunidan kam boʻlmagan muddat (imkoniyat) beradi. Davlat xizmatidan foydalanish boʻyicha arizani koʻrib chiqish muddati xatolarni bartaraf etish va yetishmayotgan hujjatlarni taqdim etish vaqtida toʻxtatib turiladi. Agar ariza beruvchi tomonidan ushbu bandning birinchi xatboshisida koʻrsatilgan muddat ichida kamchiliklar bartaraf etilmagan taqdirda, vakolatli organ arizani qabul qilishni rad etadi. 17. Talabgor arizasi ushbu Maʼmuriy reglament talablarida nazarda tutilgan maʼlumotlar bilan toʻliq taqdim etilganda, vakolatli organ, Oʻzbekiston Respublikasi Raqobatni rivojlantirish va isteʼmolchilar huquqlarini himoya qilish qoʻmitasi, Oʻzbekiston texnik jihatdan tartibga solish agentligi hamda “Loyihalar va import kontraktlarini kompleks ekspertiza qilish markazi” DUK tomonidan YIDXP orqali koʻrib chiqiladi. Davlat xizmatlari markazi yoki YIDXP orqali kelib tushgan ariza boʻyicha Raqobatni rivojlantirish va isteʼmolchilar huquqlarini himoya qilish qoʻmitasi, Oʻzbekiston texnik jihatdan tartibga solish agentligi hamda “Loyihalar va import kontraktlarini kompleks ekspertiza qilish markazi” DUK besh ish kuni davomida oʻzlarining axborot bazalaridagi va (yoki) ochiq manbalardagi maʼlumotlardan foydalangan holda, talabgorni yagona yetkazib beruvchi sifatida Reyestrga kiritish yoki kiritmaslik yuzasidan xulosa taqdim etadi. Taqdim etilishi lozim boʻlgan xulosaning namunaviy shakli vakolatli organ hamda ushbu bandning birinchi xatboshisida koʻrsatilgan idoralar tomonidan ishlab chiqiladi. Bunda talabgor va uning arizasida koʻrsatilgan tovarlar (ishlar, xizmatlar) boʻyicha xulosalar: Raqobatni rivojlantirish va isteʼmolchilar huquqlarini himoya qilish qoʻmitasi tomonidan — tabiiy monopoliya subyektlari, shuningdek, bozorda muqobillari boʻlmagan tovarlarni (ishlarni, xizmatlarni) ishlab chiqaruvchi tovar yoki moliya bozorida ustun mavqeni egallab turgan xoʻjalik yurituvchi subyektlarning davlat reyestrida mavjudligi, bozorda muqobillari boʻlmagan texnik jihatdan murakkab va noyob tovarlarni (ishlarni, xizmatlarni) ishlab chiqaruvchi (yetkazib beruvchi) ekanligi, Reyestrga kiritishning sogʻlom raqobat muhitiga taʼsiri; Oʻzbekiston texnik jihatdan tartibga solish agentligi tomonidan — muvofiqlik sertifikatlari, muvofiqlik toʻgʻrisidagi deklaratsiyalar, sifat menejmenti tizimlari, attestatsiyadan oʻtkazilgan sifat boʻyicha ekspert-auditorlarning, davlat sinovlaridan oʻtgan va turi tasdiqlangan yoki metrologik attestatsiyadan oʻtkazilgan oʻlchash vositalarining davlat reyestriga kiritilganligi hamda mavjud muqobillari; “Loyihalar va import kontraktlarini kompleks ekspertiza qilish markazi” DUK tomonidan — bozorda muqobillari boʻlmagan texnik jihatdan murakkab va noyob tovarlarni (ishlarni, xizmatlarni) ishlab chiqaruvchi (yetkazib beruvchi) hisoblanishi, muqobili mavjud yoki mavjud emasligi va boshqa muhim maʼlumotlar oʻrganib chiqilgan holda taqdim etiladi. 18. Agar arizada koʻrsatilgan tovarlar (ishlar, xizmatlar) toʻgʻrisida ochiq manbalardan maʼlumotlar olish imkoniyati boʻlmaganda yoki tovarlar (ishlar, xizmatlar) xususiyatlarini taʼriflashning boshqa yetarlicha aniq usuli mavjud boʻlmagan hollarda, vakolatli organ bozorda ushbu tovarlarning (ishlarning, xizmatlarning) muqobili mavjudligini aniqlash uchun ariza kelib tushgan kundan boshlab uch ish kuni mobaynida, ushbu Maʼmuriy reglamentning 17-bandida koʻrsatilgan idoralardan tashqari boshqa respublika ijro etuvchi hokimiyat organlari va xoʻjalik birlashmalariga YIDXP orqali arizani yuboradi. 19. Respublika ijro etuvchi hokimiyat organlari va xoʻjalik birlashmalari vakolatli organ tomonidan yuborilgan ariza kelib tushgan kundan boshlab besh ish kuni mobaynida oʻzlarining axborot bazalaridagi va (yoki) ochiq manbalardagi maʼlumotlardan foydalangan holda, arizada koʻrsatilgan tovarning (ishning, xizmatning) bozorda muqobili mavjud yoki mavjud emasligi haqidagi xulosasini taqdim etadi. 20. Arizani koʻrib chiqish uchun respublika ijro etuvchi hokimiyat organlari va xoʻjalik birlashmalarining xulosalari talab etilgan hollarda, arizani koʻrib chiqish muddati ariza tushgan kundan boshlab bir oy muddatdan oshmasligi zarur. 21. Vakolatli organ ariza beruvchi tomonidan taqdim etilgan maʼlumotlar, respublika ijro etuvchi hokimiyat organlari va xoʻjalik birlashmalari tomonidan taqdim etilgan xulosalar hamda arizani koʻrib chiqish davomida toʻplangan boshqa maʼlumotlar asosida arizani qanoatlantiradi yoki qanoatlantirishni rad etadi. 22. Vakolatli organ quyidagi hollarda arizani qanoatlantiradi: talabgor “Davlat xaridlari toʻgʻrisida”gi Qonunning 72-moddasi talablariga muvofiq boʻlganda; ushbu Maʼmuriy reglamentning 17-bandida koʻrsatilgan idoralarning arizani qanoatlantirish haqidagi xulosalari asosida; respublika ijro etuvchi hokimiyat organlari va xoʻjalik birlashmalari tomonidan taqdim etilgan tovarning (ishning, xizmatning) bozorda muqobili mavjud emasligi haqidagi xulosalarga muvofiq. 23. Vakolatli organ quyidagi hollarda arizani qanoatlantirishni rad etadi: talabgor “Davlat xaridlari toʻgʻrisida”gi Qonunning 72-moddasi talablariga muvofiq boʻlmaganda; talabgor tomonidan ushbu Maʼmuriy reglamentga 2-ilovada koʻrsatilgan shakldagi maʼlumotlar toʻliq boʻlmagan holda taqdim etilganda; hujjatlarda notoʻgʻri, yolgʻon yoki qalbaki maʼlumotlar koʻrsatilganligi aniqlanganda; talabgor tomonidan ushbu Maʼmuriy reglamentning 16-bandida belgilangan muddatda hujjatlar taqdim etilmaganda; ariza uni beruvchining nomidan harakat qilish vakolatiga ega boʻlmagan shaxs tomonidan taqdim etilganda; ushbu Maʼmuriy reglamentning 17-bandida koʻrsatilgan idoralarning arizani rad etish haqidagi xulosalari asosida; respublika ijro etuvchi hokimiyat organlari va xoʻjalik birlashmalari tomonidan taqdim etilgan tovarning (ishning, xizmatning) muqobillari mavjudligi haqidagi xulosalariga muvofiq. 24. Agar ariza qanoatlantirilsa, bu haqida talabgorga ushbu Maʼmuriy reglamentga 3-ilovaga muvofiq QR-kod (matrik shtrixli kod) qoʻyilgan xulosa talabgor oʻzi kelib murojaat etgan taqdirda — Davlat xizmatlari markaziga, YIDXP orqali murojaat etilganda — talabgorning shaxsiy kabinetiga yuboriladi. Talabgorning arizasi qanoatlantirilganda, real vaqt rejimida Reyestrga yagona yetkazib beruvchi sifatida kiritiladi. 25. Vakolatli organ tomonidan arizani qanoatlantirish rad etilganda, rad etishning aniq sabablari va qonunchilik hujjatlari koʻrsatilgan holda, ushbu Maʼmuriy reglamentga 4-ilovaga muvofiq QR-kod (matrik shtrixli kod) qoʻyilgan xabarnoma talabgor oʻzi kelib murojaat etgan taqdirda — Davlat xizmatlari markaziga, YIDXP orqali murojaat etilganda — talabgorning shaxsiy kabinetiga yuboriladi. 26. Davlat xizmatlari markazi davlat xizmatining natijasini ariza kelib tushgandan soʻng 10 daqiqa mobaynida talabgorning elektron manziliga yuboradi va talabgorni bu haqida axborot-kommunikatsiya tizimi orqali xabardor qiladi. Agar talabgor oʻzi kelib murojaat etgan taqdirda, talabgorning soʻroviga koʻra unga davlat xizmatining natijasi elektron yoki qogʻoz shaklida berilishi shart. 27. Reyestrga yagona yetkazib beruvchi sifatida kiritish haqidagi ariza va unga ilova qilingan maʼlumotlar hamda Reyestrga yagona yetkazib beruvchi sifatida kiritish haqidagi arizani koʻrib chiqish natijalari (tarqatilishi cheklangan axborotni oʻz ichiga olgan hujjatlar bundan mustasno, foydalaniladigan axborotning ochiqlanishi ariza beruvchi va (yoki) bunday axborotni bergan yoki unga bevosita aloqador boʻlgan shaxslar tomonidan belgilanadi) Portalda ochiq eʼlon qilinadi. 28. Tadbirkorlik subyektlarini davlat roʻyxatidan oʻtkazish va hisobga qoʻyishning avtomatlashtirilgan tizimi tomonidan Oʻzbekiston Respublikasi Iqtisodiyot va moliya vazirligiga Reyestrda mavjud yagona yetkazib beruvchi haqida quyidagi maʼlumotlar avtomatik tarzda yuboriladi: Reyestrda mavjud yagona yetkazib beruvchining tugatilganligi; Reyestrda mavjud yagona yetkazib beruvchining faoliyat turi va nomi oʻzgarganligi. 29. Reyestr vakolatli organ tomonidan ushbu Maʼmuriy reglamentga 5-ilovaga muvofiq Portalda elektron shaklda shakllantiriladi va yuritiladi. 30. Reyestrga yagona yetkazib beruvchi sifatida kiritilgan shaxslar quyidagi hollarda vakolatli organ tomonidan Reyestrdan chiqarilishi mumkin: tabiiy monopoliya subyektining Tabiiy monopoliya subyektlari davlat reyestridan chiqarilishi; vakolatli organning xoʻjalik yurituvchi subyektni Reyestrdan chiqarish haqidagi xabarnomasi; davlat hokimiyati va boshqaruvi organlarining oʻz vakolat doirasida faqat ushbu organlar yoki ularning tizimidagi tashkilotlar tomonidan ishlar bajarilishi yoki xizmatlar koʻrsatilishini toʻxtatishi; sudning xoʻjalik yurituvchi subyektni bankrot deb topish haqidagi qonuniy kuchga kirgan hal qiluv qarori; har moliya yili yakuniga koʻra vakolatli organ tomonidan Reyestrdagi roʻyxatni qayta koʻrib chiqish natijalari boʻyicha; xoʻjalik yurituvchi subyektning tugatilganligi yoki faoliyat turi oʻzgarganligi. 31. Oʻzbekiston Respublikasi Adliya vazirligi va uning hududiy boʻlinmalari ushbu Maʼmuriy reglament talablari ijrosi boʻyicha davlat organlari va boshqa tashkilotlarning faoliyatini, shu jumladan, YIDXP orqali doimiy nazorat va monitoring qilib boradi. 32. Talabgor davlat organlari va boshqa tashkilotlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishi mumkin. 33. Ushbu Maʼmuriy reglament talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar.